Document ID: /roh_data/filtered/fineweb-2-filterrobots_roh.jsonl.gz/29872

Gertsch è naschì 1930 a Mörigen al Lai da Bienna ed ha fatg sia emprima scolaziun a Berna. La fin da sia fasa da lavur è stada il 2022 suenter avair finì ses davos maletgs, dentant haja il pictur pudì malegiar fin curt avant sia mort. Tenor il directur dal Museum Franz Gertsch è Gertsch mort la mesemna passada en l'ospital.
Ses emprim success internaziunal ha el gì 1972 a la «documenta» a Kassel cun ses maletg fotorealistic «Medici» cun 5 persunas giuvnas cun resti da hippies. Suenter èn maletgs da ses amis artistics sco Patty Smith vegnì enconuschents en l'entir mund. Quels avevan mintgamai in grond format.
A Keystone-SDA ha el ditg cura ch'el è vegnì 90, che ses maletgs hajan l'emprim gì in ferm connex cun l'actualitad, en il decurs da sia vita dentant daventads pli e pli classics ed atemporals.